Un om de afaceri în vârstă de 46 de ani, din judeţul Dolj, a fost omorât, marţi seara, în urma unui conflict care a izbucnit în trafic, în comuna Vrata, din judeţul Mehedinţi, acesta fiind lovit cu parii de doi tineri care se aflau într-o căruţă. Agresorii au fost reţinuţi de procurori.

Potrivit reprezentanţilor Parchetului de pe lângă Tribunalul Mehedinţi, doi tineri, cu vârste de 23 şi 26 de ani, au fost reţinuţi pentru 24 de ore, în noaptea de marţi spre miercuri, după ce ar fi omorât un om în bătaie, după o șicanare în trafic.

Incidentul a avut loc în timp ce victima mergea cu un camion al societăţii pe care o deţinea pe raza localităţii Vrata şi a fost implicată într-un mic incident în trafic cu o căruţă.

„Conducătorul auto a coborât de la volan, a început o altercaţie verbală cu ocupanţii căruţei, conflictul a degenerat, iar doi dintre tinerii din căruţă l-au lovit cu parii pe conducătorul auto, acesta decedând pe loc. La sosirea ambulanţei s-a constatat decesul. Cele două persoane au fost reţinute pentru 24 de ore, urmează să continue ancheta", a declarat, corespondentului MEDIAFAX, Fănică Cercel, purtătorul de cuvânt al Parchetului de pe lângă Tribunalul Mehedinţi.

Surse judiciare au precizat că victima avea un depozit de materiale de construcţii şi cherestea în localitatea Cetate din judeţul Dolj, iar de un an îşi deschisese un punct de lucru în comuna Vrata.